Predkladacia správa

Návrh zákona, ktorým sa mení a dopĺňa zákon č. 291/2002 Z. z. o Štátnej pokladnici a o zmene a doplnení niektorých zákonov v znení zákona č. 386/2002 Z. z., zákona č. 428/2003 Z. z. , zákona č. 523/2004 Z. z. , zákona č. 581/2004 Z. z. , zákona č. 747/2004 Z. z. , zákona č. 68/2005 Z. z., zákona č. 659/2005 Z. z., zákona č. 238/2006 Z. z. zákona č. 198/2007 Z. z. a zákona č. 209/2007 Z. z. sa predkladá podľa plánu legislatívnych úloh vlády SR na rok 2007.
	
Navrhované zmeny zákona vychádzajú z doterajších pozitívnych skúsenosti získaných z pôsobenia systému štátnej pokladnice ako moderného nástroja riadenia verejných financií v Slovenskej republike. Cieľom navrhnutých zmien je vytvorenie priestoru na zapojenie nových klientov do systému štátnej pokladnice na dobrovoľnej báze po predchádzajúcom súhlase Ministerstva financií SR a získať tým ďalšie potencionálne zdroje, ktoré by bolo možné efektívne a účelne využiť na priebežné krytie schodku štátneho rozpočtu a zníženie štátneho dlhu. Systém štátnej pokladnice svojou pružnosťou umožní dobrovoľným klientom využívať produkty a služby Štátnej pokladnice a plniť povinnosti vyplývajúce zo zákona primerane postaveniu týchto klientov.  Na to, aby sa umožnilo zapojenie niektorých dobrovoľných klientov do systému, bolo potrebné legislatívne upraviť aj iné právne normy, ktoré sú uvedené v samostatných článkoch II až IV. 

Novelou zákona sa upravuje aj postup pri realizácii výdavkov z mimorozpočtových zdrojov u klienta  Fond národného majetku Slovenskej republiky, ktorý v súčasnom právnom predpise nebol jednoznačne upravený.  

Prijatie novely zákona bude mať pozitívny vplyv na získanie finančných zdrojov, ktoré bude možné efektívne využiť na priebežné krytie schodku štátneho rozpočtu a zníženie štátneho dlhu. 

Návrh novely zákona nemá žiadny dopad na životné prostredie ani na zamestnanosť.